શહેરમાં વેરા વસુલવામાં અક્ષમ બનેલી પાલિકાએ નવા વર્ષે પણ લોકો ઉપર સુવિધાઓ આપવાની સામે વેરા વસુલાત પર વધુ ધ્યાન આપવાની દિશામાં પગલા ભરવાની શરૂઆત કરી હોય તેમ મિલ્કત વેરામાં વધારો કરવાનો નિર્ણય લીધો છે. ગાંધીધામ આદીપુરમાં મિલ્કત વેરા મુદે અવારનવાર વિવાદ પણ થયા છે. 32 કરોડના ટાર્ગેટ સામે 13 કરોડ જેટલી જ રકમ ગત નાણાંકીય વર્ષમાં પાલિકાની તીજોરીમાં આવી હતી. આ શરમજનક બાબતનો સીલસીલો અગાઉથી જ ચાલ્યો આવે છે. તેના કારણે પાલિકાના અધિકારીઓ, ચીફ ઓફીસર નીતીન બોડાત પણ આ રસ્તે ગયા હોય તેમ વધુ કોઇ પગલા ભરવાનું ટાળ્યું હતું. નળ, ગટર કનેકશન પણ જુજ પ્રમાણમાં કટ કરી નાંખ્યા હતા. બાકીદારો સામે લાલ આંખ કરવી જોઇએ તે પણ કરવામાં શરમ અનુભવતી પાલિકાને વેરા વસુલાતની કામગીરીમાં કેવી રીતે આગળ વધવું જોઇએ તે માટે વ્યવસ્થિત આયોજન કરવાનું પણ ટાળવામાં આવી રહ્યું છે. માત્ર અગાઉની બાબતો પર ધ્યાન આપીને તેની ખામી દુર કરવાની કામગીરી પણ કરવામાં આવતી નથી. પાલિકા દ્વારા વેરા વસુલવાની કામગીરી અગ્રેસર રહી છે પરંતુ જે ભૌતિક સુવિધાઓ આપવી જોઇએ તે આપવામાં પાલિકા પાછીપાની કરી રહી છે. સફાઇ અને પાણી વેરા ઉઘરાવ્યાની સામે વ્યવસ્થિત રીતે જુદા જુદા વિસ્તારમાં સફાઇ થતી નથી. આવી જ રીતે 365 દિવસનો પાણીનો વેરો વસુલવામાં આવે છે પરંતુ અંદાજે 150 દિવસ પાણી આપવામાં આવતું હોય તેવી પરીસ્થિતિ છે.